Diari Oficial de la Generalitat Valenciana


Sumari del DOGV 9928, del 03-09-2024 (2024/8525)

RESOLUCIÓ de 23 de maig de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captar aigües subterrànies, en la parcel·la 250, polígon 1, partida Marxuquera Alta, terme municipal de Gandia. Expedient: (3383032) 015/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9928

Data del DOGV
:   03-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8525

CVE
:   RHMN-V-5914-5517

Data del document
:   23-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (3383032) 015/2024/AIA

Títol: Sondeig de captació d’aigües subterrànies

Promotor: Inmaculada Gracia Escrivá Boscá i Maria Francisca Escrivá Boscá

Òrgan substantiu: Servici Territorial d’Indústria, Energia i Mines de València

Ref. òrgan substantiu: ASOSUB/2023/310/46

Localització: parcel·la 250, polígon 1, partida Marxuquera Alta, terme municipal de Gandia.

Antecedents i tramitació administrativa

Mitjançant un escrit firmat en data 15 de desembre de 2023 pel cap del Servici Territorial d’Indústria, Energia i Mines de València, es va registrar en este òrgan ambiental el document ambiental i el projecte corresponent (referència d’expedient ASOSUB/2023/310/46), amb l’objectiu que se sotmeta al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny, per a tramitar i emetre l’informe ambiental corresponent.

Tal com establix l’article 46 de la Llei 21/2013, de 9 de desembre, este òrgan ambiental va consultar les administracions públiques afectades. En concret, en data 30 de gener de 2024, consulta l’Ajuntament de Gandia (València) perquè, d’acord amb les seues competències, informe sobre si el projecte pot causar impactes ambientals significatius.

En data 15 de març de 2024, es consulta la Confederació Hidrogràfica del Xúquer, com a organisme de conca, perquè, d’acord amb les seues competències, informe sobre si el projecte pot causar impactes ambientals significatius.

En data 22 d’abril, la Confederació Hidrogràfica del Xúquer emet un informe, amb caràcter general, per a totes les avaluacions d’impacte ambiental de projectes de captacions d’aigües subterrànies de menys de 7.000 m³. En este conclou que, durant la tramitació del procediment reconegut en l’article 54.2 del text refós de la Llei d’aigües, pel qual es reconeix la disponibilitat del recurs hídric que s’ha d’adquirir mitjançant una disposició legal a través de la inscripció en el Registre d’aigües, és quan l’organisme valorarà les afeccions de la captació. Se sol·licita que s’incloga en la resolució ambiental la condició que no es puguen iniciar les obres dels sondejos sense que s’obtinga, prèviament, la inscripció en el Registre d’aigües de l’organisme de conca.

Vista la informació continguda en l’expedient, es considera que es disposa d’elements suficients de juí per a fer l’avaluació d’impacte ambiental simplificada.

Criteris ambientals

Per a emetre este informe d’impacte ambiental, d’acord amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat Ade l’annex III de la llei esmentada.

Característiques del projecte

Inmaculada Gracia Escrivá Boscá i Maria Francisca Escrivá Boscá pretenen executar un sondeig de captació d’aigües subterrànies en la parcel·la 250, polígon 1, partida Marxuquera Alta, amb l’objectiu d’atendre el reg de la plantació de cítrics en la parcel·la, amb una superfície de regadiu de 17.803 m².

Ateses les característiques dels materials que es preveu travessar en la perforació (llims, arenes i graves del Quaternari al·luvial, i materials calcaris i margocalcàries del Cretàcic), el sondeig s’ha projectat amb rotopercussió amb un martell de fons de 300 mm de diàmetre en els primers 4 m per a l’embrocament, i de 220 a 230 mm en la resta de la perforació, amb una profunditat prevista d’entre 60 i 95 m. Si el sondeig resulta positiu, s’entubarà amb una canonada de PVC de 6 atm (5 mm de grossària), i de 200 mm de diàmetre, i s’equiparà amb una bomba submergida, capaç de subministrar el cabal màxim estimat de 2 l/s. L’espai anular comprés entre el terreny i l’entubament més externa del sondeig se cimentarà fins a una profunditat de quatre metres.

Els materials que s’extraguen del sondeig durant la perforació, que estaran constituïts per aigua i detritus (fragments de roca), arribaran a uns 5 m³. El projecte no preveu la construcció d’una bassa de detritus, sinó que planteja reutilitzar els residus en el bancal en el qual es fa el sondeig. No obstant això, per tal de minimitzar les possibles afeccions mediambientals, es demana que es faça una bassa de llots amb capacitat suficient per a albergar els residus generats.

L’accés a l’emplaçament a on s’executarà l’obra es farà pels camins que ja hi ha, sense que siga necessari obrir accessos nous.

Es preveu que el termini màxim d’inici de les obres serà de dos mesos i mig des de l’obtenció de les autoritzacions corresponents.

Ubicació del projecte

El sondeig objecte d’estudi es localitza a la comarca de la Safor, partida Marxuquera Alta, parcel·la 250, polígon 1 (ref. cadastral 75136L788734719403OD) del terme municipal de Gandia (València). Les coordenades UTM (fus 30, dàtum ETRS89) del punt de perforació són: X = 739.850, Y = 4.318.721, Z = 69 msnm.

S’hi accedix des de Gandia, després d’eixir per la carretera CV-6751 i continuar per la CV-675, s’hi recorren uns 3.380 m, es pren una desviació per un camí veïnal a mà dreta i es recorren uns 89 m, fins que es fa un nou desviament per un altre camí a mà esquerra pel qual es recorren 109 m fins al punt del sondeig. Després de consultar el visor cartogràfic de la IDEV, per a executar l’obra no caldrà obrir camins nous ni fer moviments de terra; les promotores estimen que s’esbrossarà una superfície de 150 m². Es tracta d’una afecció de baixa entitat i que desapareixerà després d’aplicar les mesures protectores i correctores previstes, i, amb això, es garantix l’absència d’impactes residuals significatius.

El sondeig se situa en una zona rural protegida municipal (forestal, paisatgística, mediambiental), l’ús principal de la qual és el cultiu de cítrics en regadiu. Així mateix, l’obra se situa a menys de 500 m de terreny forestal (106 m), per la qual cosa es considera zona d’influència forestal, d’acord amb el que establix la Llei 3/1993, de 9 de desembre, forestal de la Comunitat Valenciana. No s’observa l’existència de la plantació objecte de l’execució del projecte.

El sondeig no es localitza en l’àmbit dels espais naturals protegits ni de la Xarxa Natura 2000. No consten hàbitats d’interés prioritari, la via pecuària més pròxima és la Canyada Reial de Castella, a uns 110 m, i no es preveu que s’hi puga vore afectada. No s’ha posat de manifest, en l’emplaçament, la presència de béns culturals, restes arqueològiques ni altres elements del patrimoni cultural valencià.

Atesa la classificació del Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada 080.153 Marxuquera - Falconera, considerada en bon estat quantitatiu, i mal estat químic i global.

Característiques de l’impacte potencial

Els impactes ambientals principals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot contaminar-lo i, en últim terme, contaminar l’aqüífer per abocament accidental de residus perillosos (olis i lubrificants).

Com que el sondeig se situa en una zona amb vegetació forestal escassa, no s’esperen efectes rellevants sobre esta. No obstant això, durant l’execució de les obres s’aplicaran les mesures preventives que establix la normativa vigent en matèria de prevenció d’incendis forestals.

S’evitarà la ubicació del parc de maquinària, les instal·lacions auxiliars i els apilaments de materials en zones d’arbratge, matoll o pasturatge. Estes zones, així com les que resulten alterades pel tràfec de maquinària, es descompactaran mitjançant subsolatge i/o passades amb aladre, i amb una aportació i estesa posteriors de la terra vegetal que prèviament s’haurà retirat i apilat.

L’ús de maquinària comportarà també l’emissió de gasos de combustió i partícules de pols i la generació de sorolls i vibracions, amb efecte temporal curt i de rellevància ambiental escassa. Per a evitar o mitigar estes afeccions sobre l’atmosfera i l’aire, es vigilarà que el manteniment de la maquinària siga l’adequat i que s’hi hagen fet les inspeccions tècniques previstes en la legislació sectorial. Així mateix, la perforadora estarà equipada amb un captador de pols. Finalment, per a evitar o mitigar la generació de pols, es faran regs periòdics amb aigua en els accessos i les zones de treball. El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació i els additius (escumants) als quals s’afigen els materials procedents de l’excavació de la bassa de llots que, per la seua magnitud escassa, el caràcter terrigen i la naturalesa inerta, no constituiran un problema d’eliminació, segons el projectista. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials o subterrànies.

Durant les obres es generaran molèsties i afeccions a les espècies faunístiques presents en la zona, i això provocarà que es desplacen temporalment o que canvien els seus hàbits i conductes. No obstant això, estes afeccions són considerades de caràcter temporal i poc significatives, ja que el projecte es troba en una zona de cultiu antropitzada.

Després de consultar la capa d’àrees crítiques davant del canvi climàtic del visor cartogràfic de la Generalitat Valenciana, s’observa que la zona d’estudi es troba inclosa en una àrea estratègica 1 en relació amb la recàrrega d’aqüífers i de permeabilitat alta del sòl. D’altra banda, la vulnerabilitat de la zona a la contaminació de les aigües subterrànies es considera mitjana (COPUT, 1995).

Després de consultar el Pla hidrològic de conca del cicle 2022-2027, el recurs disponible de la massa d’aigua subterrània Marxuquera - Falconera, amb codi núm. 080.153, és de 17,0 hm³/any.

No s’ha plantejat l’acumulació d’efectes negatius pel que fa a altres explotacions preexistents, no obstant això, es pot observar que la massa d’aigua Marxuquera - Falconera té un índex d’explotació alt, si bé, en el document ambiental, s’indica que l’extracció projectada no afectarà el balanç hídric global. En tot cas, els possibles efectes hidrogeològics relatius a l’ús i consum de recursos naturals (aigua) entren en les competències directes de l’organisme de conca.

De conformitat amb el Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua sense que, prèviament, s’obtinga o es declare la concessió, l’autorització o la reserva demanials corresponents (art. 123).

Segons el Pla d’acció territorial sobre prevenció del risc d’inundació a la Comunitat Valenciana (PATRICOVA) vigent, l’emplaçament a on es projecta executar la perforació es troba afectat per risc d’inundació de tipus geomorfològic i per l’envolupant de risc d’inundació del barranc de Beniopa, situat a uns 106 m.

No s’han detectat ni es preveuen afeccions a béns culturals, restes arqueològiques o altres elements del patrimoni cultural valencià. No obstant això, s’adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

Conclusió

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2103, de 9 de desembre, d’avaluació ambiental, d’acord amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Considerar que l’execució del projecte presentat per a autoritzar un sondeig de captació d’aigües subterrànies destinades al reg en la parcel·la 250 del polígon 1 del terme municipal de Gandia (València), promogut per Inmaculada Gracia Escrivá Boscá i Maria Francisca Escrivá Boscá, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a les previsions del projecte i del document ambiental i als termes d’este informe, en particular:

1r) No es podran iniciar els treballs per a executar el sondeig mentres no s’haja obtingut, de l’organisme de conca, la concessió o l’autorització prèvies, o s’haja inscrit en el Registre d’aigües.

2n) Es compliran les mesures preventives i correctores que establix el document ambiental, sempre que no siguen contradictòries amb les d’esta resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i informes, així com el mètode i la forma per a corregir les desviacions produïdes.

3r) A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el Reglament de domini públic hidràulic.

4t) El contractista haurà de construir, al costat de la perforació, una bassa d’evacuació de llots d’unes dimensions que puga albergar tots els detritus, els llots i els additius generats durant la perforació, i tindrà en compte l’esponjament que es produïx després d’extraure el material perforat. La bassa la buidarà periòdicament una empresa autoritzada per a la gestió de residus no perillosos.

5t) Si, durant l’execució de les obres, es troben restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, la qual adoptarà, sense dilació, les mesures procedents en compliment de la Llei 4/1998, d’11 de juny, del patrimoni cultural valencià.

6t) S’haurà de prevore un seguiment adequat de l’obra a fi de completar-ne la informació hidrogeològica i poder prendre sobre el terreny les decisions tècniques i de seguretat més adequades en cas d’incidències o imprevistos.

7m) Durant l’execució de les obres es respectarà, al màxim possible, la vegetació natural que hi haja. Per a fer-ho, s’instal·larà el jalonat de la zona de treball i d’ocupació temporal de la maquinària i els útils de perforació. Una vegada retirats els equips de perforació, es descompactarà el sòl afectat, s’estendrà la terra vegetal apilada prèviament i es revegetaran les zones afectades.

8u) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas que hi haja abocaments accidentals d’olis o d’altres residus perillosos procedents dels vehicles o de la maquinària, s’arreplegarà l’abocament i el sòl contaminat, els quals els evacuarà un gestor autoritzat, i es revegetarà.

9é) Durant el temps que dure l’assaig de bombament, i amb la finalitat de previndre processos erosius i evitar escolaments incontrolats, l’aigua extreta s’abocarà a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, siga efectiu per a evitar l’erosió i els possibles danys en infraestructures i propietats adjacents. Si estos es produïxen, el promotor de l’obra repararà els desperfectes i, si és el cas, indemnitzarà els afectats pels perjuís ocasionats.

10m) S’haurà de prevore que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari perquè disposa d’altres opcions o d’una xarxa suficient.

11é) Una vegada conclòs el sondeig, la zona de treball haurà de quedar en estat perfecte de neteja. Caldrà arreplegar tots els residus que s’hagen generat durant les faenes de perforació i gestionar-los d’acord amb la condició que tinguen. El material extret de la perforació (codi LER 01 05 04) es reutilitzarà d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), serà aplicable tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials excavats per a utilitzar-los en operacions de rebliment i obres diferents del lloc en què es van generar.

12é) En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’haurà de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació d’este informe, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2103, de 9 de desembre.

  

València, 23 de maig de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental